Document ID: /roh_data/filtered/fineweb-2-filterrobots_roh.jsonl.gz/45988

Scolas autas spezialisadas
Noziuns da clav: Accreditaziun da las scolas autas / Coordinaziun en il sectur da las scolas autas / Sistem europeic da transferiment da credits academics (ECTS) / Mobilitad e barat / Process da Bologna
Ultra da las scolas autas universitaras ha la Svizra anc in segund tip da scola auta, las scolas autas spezialisadas. Ellas èn vegnidas creadas a partir da la mesadad dals onns 1990 cun reorganisar e cun fusiunar scolas spezialisadas superiuras. Las scolas autas spezialisadas porschan scolaziuns e studis orientads a la pratica ed a l'applicaziun cun diploms che cuntegnan qualificaziuns professiunalas. Tar lur purschida tutgan scolaziuns e studis da bachelor e da master sco er ina vasta paletta da furmaziuns supplementaras. Las scolas autas spezialisadas porschan in access ad in studi ad ina scola auta en spezial a glieud da professiun che ha fatg ina furmaziun fundamentala professiunala e supplementarmain ina maturitad professiunala.
L'incarica da prestaziun da las scolas autas spezialisadas cumpiglia la teoria (scolaziun e furmaziun supplementara), la perscrutaziun ed il svilup orientads a l'applicaziun, il servetsch a favur da terzas persunas sco er la collavuraziun cun las scolas autas e cun ils instituts da perscrutaziun en Svizra ed a l'exteriur. Pervia da lur studis orientads a la pratica e pervia da lur perscrutaziun orientada al champ da professiun tutgan las scolas autas da pedagogia (SAP) tar il tip da scola auta «scola auta spezialisada».
I dat set scolas autas spezialisadas regiunalas da dretg public ed ina scola auta spezialisada da dretg privat: